የመን የተሻለ የስራ እድል እና የኑሮ ሁኔታ ፍለጋ ወደ ሳኡዲ አረቢያ እና ወደ ሌሎች የመካከለኛው ምስራቅ አገራት ለመጓዝ የኢትዮጵያውያን ስደተኞች መሸጋገሪያ ነች። በህገ ወጥ የሰዎች አሸጋጋሪዎች አማካኝነት ከጅቡቲ ተነስተው የቀይ ባህርን በጀልባ በማቋረጥ የመን የሚገቡት ኢትዮጵያውያን ስደተኞች ብዙ ጊዜ ሃሳባቸው አይሳካም። ከጥቂት ወራት በፊት 70 የምስራቅ አፍሪቃ አብዛኞቹ ደግሞ ከኢትዮጵያ የሆኑ ስደተኞችን የጫነች ጀልባ ከየመን አልማካ የወደብ ከተማ አቅራቢያ መስጠሟ ይታወሳል። መታገት፤አካላዊ ስቃይ እና መከራ የመንን አቋርጠው መካከለኛው ምስራቅ አገራት ለመድረስ ያለሙ ኢትዮጵያውያን ስደተኞች አጣ ፈንታ ነው። በየመን ለረጅም ጊዜ የኖሩ ስደተኛ ኢትዮጵያውያን ስራ በአሁኑ ቀውስ መስተጓጎሉን ግሩም ተ/ሐይማኖት ተናግሯል።
